Catarroja dóna a conéixer el seu nou equip de govern per al període 23/27
28 jun 2023

L'alcaldessa, Lorena Silvent, ha donat a conéixer les delegacions a l'equip de govern de Catarroja, les carteres de treball per a dur a terme el pacte de govern entre les dues forces més votades en les anteriors eleccions, PSOE i Compromís amb 7 i 5 regidores respectivament. Després de la presa de possessió dels càrrecs electes, hui s'han fet públiques les delegacions que recauran en cadascun dels regidors i regidores de l'equip de govern.

El nou equip de govern destaca per ser un grup estable i unit per un compromís comú, continuar millorant Catarroja per a complir amb el mandat del seu veïnat que en les passades eleccions van donar, novament el seu suport el bloc d'esquerres. Encara així, es realitzaran xicotetes modificacions a causa de les noves incorporacions en l'equip de govern respecte al curs anterior en el qual apareixen dos noves regidores.

Dins d'aquest equip de govern figuren 7 tinents d'alcalde, el primer d'ells Jesús Monzó. L'alcalde sortint ocuparà la regidoria de Persones Majors. Per la seua part Beatriz Sierra serà la segona tinenta d'alcalde i variarà algunes de les àrees que fins hui ostentava, de manera que manté Igualtat, Feminisme i Diversitat, incorporant les responsabilitats en matèria d'Esports, heretada d'Alejandro García, qui ha hagut de renunciar a recollir l'acta de regidor per motius laborals, i Recursos Humans.

Núria Blanch, serà la tercera tinenta d'alcalde i repetirà dins de les àrees de Ciutat Educadora i Serveis Socials. També repeteix àrees el quart tinent d'alcalde, Miquel Verdeguer, qui a les seues responsabilitats en Festes i Juventut, Infància i Adolescència, suma el Servei de Patrimoni, Arxiu i Inventari. Martí Raga ocuparà el cinqué tinent d'alcalde, repetint en Urbanisme, Mobilitat, Parcs i Jardins i Regeneració Democràtica.

La sisena tinenta d'alcalde serà Lourdes Rodríguez, qui manté la seua àrea d'Impuls Econòmic respecte a l'anterior legislatura i incorpora Habitatge i Sanitat. L'última tinença d'alcaldia recau en José Antonio Cuberos, un dels nous en l'anterior legislatura, igual que Lourdes i que repetirà en les seues responsabilitats dins de l'equip de govern, assumint Educació i Modernització i Transparència.

Per part seua, Juan Carlos Martínez repeteix com a regidor delegat en Hisenda i assumint també ESERCA, empresa pública que coordina diferents serveis municipals. L'última de les regidores que repeteixen, Dolors Gimeno, també repetirà en les seues responsabilitats de govern, amb Cultura i Política Lingüística.

Finalment, l'equip que governarà Catarroja en el període 23/27 compta amb dues noves incorporacions, Marta Galdón i Nuria Marín. En aquest cas Marta serà la responsable de Medi Ambient, que en aquesta legislatura anirà lligada a les responsabilitats en el Port de Catarroja, a més d'assumir Seguretat Ciutadana. Núria, per la seua part, dirigirà Participació Ciutadana, Projectes Europeus, Turisme i Benestar Animal.